**Olli Juhani Keskinen** (s. 18. joulukuuta 1966 Tampere) on suomalainen televisiovaikuttaja, yrittäjä ja puhuja. Keskinen tunnetaan yhtenä Kummeli-sketsisarjan luojista ja ryhmän alkuperäisjäsenistä. Kummelin lisäksi hän on esiintynyt televisiossa urheilu- ja viihdeohjelmien juontajana.

Ura
---

### Kummelin perustaminen (1991–)

Keskinen perusti Kummelin yhdessä Heikki Silvennoisen kanssa vuonna 1991, ja ohjelmasta tuli nopeasti menestys. Hänen tunnetuin hahmonsa Kummelissa oli juontaja ja toimittaja Eero Kakko, joka esiintyi sarjassa ensimmäisestä jaksosta lähtien. Keskinen erosi Kummeli-ryhmästä vuonna 1994, mutta esiintyi siinä jälleen 1999–2000 sekä saman tuotantoryhmän Mankeli-sarjassa vuosina 2000–2001. Hän on lisäksi toiminut käsikirjoittajana ja tuottajana muissa Yleisradion, MTV:n, Nelosen ja Canal+:n televisio-ohjelmissa. Keskinen on ollut esimerkiksi tietokilpailujen, kuten Lätkäneron, Olympianeron ja Onnenruutujen juontajana ja tuottajana. Keskinen toimi Yleisradiossa studio-osuuksien juontajana Helsingin yleisurheilun EM-kilpailuissa vuonna 1994, kisastudion isäntänä jääkiekon MM-kisoissa 1995 ja 1996, sekä Atlantan kesäolympialaisissa vuonna 1996 kotimaan kisastudion isäntänä. Keskinen kirjoitti sanat Heikki Silvennoisen *Mature And Cool* -levyn kappaleisiin yhtä lukuun ottamatta.

### Televisioalalta yrityselämään

Keskinen toimi valmennuskonsulttina Trainers’ Housessa vuosina 2003–2013. Hän on valmentanut yli 10 000 esimiestä ja työntekijää lähes 800:ssa valmennustilaisuudessa, jonka lisäksi hän on toiminut juontajana muun muassa yritystapahtumissa ja puhujana seminaareissa. Keskinen on yksi Suomen suosituimmista puhujista yritystapahtumissa.

Keskinen teki paluun televisioon alkuperäisen Kummeli-ryhmän kanssa lokakuussa 2021, jolloin julkaistiin *Kummeli 30 v* -erikoisjakso. Samana syksynä hän oli vastaanottamassa Kummeli-ryhmän kanssa Tampereen kaupungin myöntämää palkintoa ansiokkaasta toiminnasta Tampereen kulttuurielämän hyväksi.

Yksityiselämä
-------------

Keskinen asuu nykyään Helsingissä ja toimii b-to-b-alan yrittäjänä. Hän on kertonut harrastavansa muun muassa jääkiekkoa ja tennistä, ja on intohimoinen Tapparan kannattaja. Keskinen on näyttelijä Mikko Leppilammen eno.

Filmografia ja julkaisut
------------------------

### TV-sarjat

* Kummeli (1991–)
* Lihaksia ja luoteja (1996)
* Mankeli (2000–2001)

### Kirjat

* Ajattelua Halvalla (1995)

Lähteet
-------

1. ↑  Vesa-Matti Peltola: TV:n olympiatietokilvan jälkipuintia.  *Urheilutietäjän joulu*, 1996, s. 6–11.
2. ↑  Olli Keskinen *speakersforum.fi*. Viitattu 15.10.2016.
3. ↑  TOP100-Puhujat *speakersforum.fi*. Viitattu 16.9.2017.
4. ↑  Entinen Kummeli-tähti keksi loistavan bisnesidean – vaihtoi kokonaan alaa ja elää nyt unelmiensa elämää *Ilta-Sanomat*. Viitattu 10.12.2021.
5. ↑  Tampereen palkinto myönnettiin komediaryhmä Kummelille ja korkeakouluneuvos Markku Lahtiselle *Tampere*. Viitattu 10.12.2021.
6. ↑  Missä he ovat nyt: Kummelin synnystä 25 vuotta, Olli Keskinen jätti ryhmän suosion huipulla – "Se oli oikea ratkaisu" *MTV.fi*.  Arkistoitu 14.9.2016. Viitattu 23.7.2016.
7. ↑  "Olen ollut tsägä-ihminen" – Kummelitähti Olli Keskinen asuu nyt Punavuoressa ja on innoissaan uudesta työstään *Helsingin Uutiset*. Viitattu 22.9.2023.
8. ↑  Kaikki nämä suomalaisjulkkikset ovat sukua toisilleen *Iltalehti*. Viitattu 15.1.2018.

Aiheesta muualla
----------------

* Olli Keskinen Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet
* Yle

 |

 |